Moet ek my hond se hare skeer of nie? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moet ek my hond se hare skeer of nie?
Moet ek my hond se hare skeer of nie?
Die somer is hier, nie net vir ons nie maar ook vir ons troeteldiere. Die meeste van ons dink dis nou ʼn goeie tyd om jou hond van sy baie hare te stroop, net soos jy jou klere afstroop en verruil vir swemklere en kortbroeke. Maar is dit regtig ʼn goeie idee om jou wolbol se hare af te skeer?
Gesondheidskwessies wat verband hou met hitte kan maklik by bragisefale (platgesig-) honde gesien word, veral dié met lang hare. Met die Suid-Afrikaanse hitte sal dit hulle regtig help om geskeer te word.
Voordele om jou hond in die somer te skeer:
• Dit hou die hond koel tydens uiterste hittegolwe en geskeerde honde hoef nie so gereeld versorg te word nie.
• Beserings, vlooie en bosluise kan maklik raakgesien word en dit is soveel makliker om ʼn wond te behandel en van peste ontslae te raak.
• As jou hond ʼn swemmer is, sal hy vinniger droog word en dit sal enige swamme of ander velinfeksies voorkom.
Al hierdie voordele klink wonderlik, maar dit is nie so eenvoudig nie.
Party honde se pelse bestaan uit verskeie lae wat noodsaaklik is vir die hond se gemak in hitte. As jy jou hond sy natuurlike verkoelingsisteem ontneem, kan dit lei tot ongemak en hitte-uitputting. Party honde raak depressief, knorrig en selfs hartseer nadat hul hare afgeskeer is.
Om jou hond koel te hou, is nie die enigste rede hoekom jy hom nié moet skeer nie.
• Om jou hond elke dag in die somer te borsel, is die beste manier om hom koel te hou danksy die ventilasie van sy pels.
• ʼn Hond se vel is baie sensitief vir son en sy pels voorkom ook sonbrand en beskerm hom teen velkanker.
• Party honde se pelse het amper dieselfde funksie as wat isolasie in jou huis het. Isolasie keer dat jou huis nie in die winter te koud word nie, maar dit keer ook dat dit nie in die somer te warm word nie. ʼn Hond se pels, met sy verskeie lae, het presies dieselfde funksie.
Party honde hou daarvan om ʼn geskeerde pels te hê. Hulle is sommer baie gelukkiger en nog meer opgewonde as al die wolle weg is. Hierdie honde verkies net doodeenvoudig kort hare, nes baie mense.
Moet egter nie jou hond se hare te kort sny nie, maar vra eerder wat die beste vir jou hond gaan wees. Hierdie snitte verwyder die lang irriterende hare maar beskerm steeds die vel teen sonbrand. Dit gee ook beter beskerming teen velkanker, veral by honde met ligte velle. Glo dit of nie, maar daar is heelwat sonblokmiddels om van te kies as jou hond ʼn sonbaaier is. As jy onseker is of dit ʼn goeie idee is om jou hond te skeer, vra gerus jou veearts of ʼn kenner op die gebied.